หุ้นพลังงานราคาถูก แต่แรงกดดันยังไม่หมดRCL เด่นสุดหลังราคาน้ำมันลง Upside สูง
ราคาหุ้นกลุ่มปตท.ลดลงต่ำมากในเชิงพื้นฐานและให้ Dividend Yield น่าสนใจ แต่ราคาน้ำมันโลกที่ปรับลงต่อเนื่องแนวโน้มเป็นขาลงชัดเจนจะยังสร้างแรงกดดัน ขณะที่กลุ่มขนส่งได้ประโยชน์จากกรณีดังกล่าว โบรกฯชี้ RCL ราคาถูก อัพไซด์ค่อนข้างกว้าง และได้ประโยชน์จากราคาน้ำมันที่ปรับลงเต็มที่
24 ส.ค. 2558

บล.เอเซีย พลัส ระบุในบทวิเคราะห์ (14 ส.ค.) ว่า ราคาน้ำมันโลกยังคงปรับตัวลงอย่างต่อเนื่อง โดยเมื่อวันศุกร์ที่ผ่านมาราคาน้ำมันดิบ Nymex ลงไปทำจุดต่ำสุดต่ำกว่า 40 เหรียญ/บาร์เรล เป็นครั้งแรกนับตั้งแต่เกิดวิกฤตการเงินปี 2552 เช่นเดียวกับน้ำมันดิบ Brent และดูไบ ทำจุดต่ำสุดที่ 43.45 และ 44.23 ตามลำดับ ท่ามกลางข่าวกดดันทั้งทางด้าน demand จากจีนที่ตัวด้านการผลิตย่ำแย่ และด้าน supply ที่ยังมีอุปทานส่วนเกินอยู่
ทิศทางราคาน้ำมันโลกเป็นขาลงอย่างชัดเจนตั้งแต่เดือน ก.ค. เป็นต้นมา หลังจากแกว่งตัวในกรอบแคบมากว่า 2 เดือน และใช้เวลาเพียง 2 เดือนเช่นกันในการลดลงเกือบ 40% ส่งผลให้ฝ่ายวิจัยต้องปรับลดสมมติฐานราคาน้ำมันอ้างอิงดูไบลง 5 เหรียญฯต่อบาร์เรลจากเดิมตั้งแต่ปี 2558 เป็นต้นไป ส่งผลให้สมมติฐานราคาน้ำมันดิบดูไบในปี 2558 และ 2559 เท่ากับ 53 และ 65 เหรียญฯต่อบาร์เรลตามลำดับ
นับเป็นการปรับลงครั้งที่ 4 ในรอบปี 2558 (นอกจากนี้ได้มีการปรับเพิ่มอัตราแลกเปลี่ยนเป็น 34 และ 35 บาทต่อเหรียญฯจากเดิมที่ 33 บาทต่อเหรียญฯ ในปี 2558 และ 2559 ตามลำดับ) การปรับลดประมาณการครั้งนี้ส่งผลให้คาดการณ์กำไรสุทธิรวมของบริษัท ปตท. จำกัด (มหาชน) หรือ PTT และบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ในปี 2558 ปรับลดลง 10.9% และ 12.3% จากเดิม ส่วนในปี 2559 แนวโน้มกำไรลดลง 5.7% และ 8.2% จากเดิม
 
อย่างไรก็ตาม ด้วย Sentiment เชิงลบ ส่งผลให้ราคาหุ้นทั้ง PTT และ PTTEP ลดลงมากกว่าประมาณการกำไรปีนี้ที่ปรับลง กล่าวคือนับตั้งแต่เดือน ก.ค. ราคาหุ้น PTT ลดลงไปถึง 26.18% ส่วน PTTEP ลดลงถึง 30% ส่งผลให้ P/BV ของ PTT ลดลงใกล้เคียง 1 เท่า และของ PTTEP เหลือเพียง 0.7 เท่าเท่านั้น ซึ่งถือเป็นราคาที่ต่ำในเชิงพื้นฐานและให้ Dividend Yield ที่น่าสนใจ อย่างไรก็ตามภายใต้สภาวะแวดล้อมปัจจัย Sentiment เชิงลบจากราคาน้ำมัน น่าจะยังสร้างแรงกดดันได้ต่อ
ในทางตรงข้าม พบว่ายังมีหุ้นบางกลุ่มอุตสาหกรรมที่ได้ประโยชน์จากราคาน้ำมันที่ปรับลดลง ที่ชัดเจนที่สุดได้แก่ กลุ่มขนส่ง อย่างเช่นบริษัท อาร์ ซี แอล จำกัด (มหาชน) หรือ RCL ([email protected] 12) ซึ่งช่วงที่ผ่านมาราคาหุ้นปรับลดลงมาค่อนข้างแรงทำให้เปิด Upside ค่อนข้างกว้าง อีกทั้งยังได้ประโยชน์จากราคาน้ำมันที่ปรับลดลงเต็มที่
 
ณ เวลา 11.26 น.ราคา PTT อยู่ที่ 250.00 บาท ลบ 13.00 บาท หรือ 4.91% มูลค่าซื้อขายที่ 1.99 พันล้านบาท, ราคาหุ้น PTTEP อยู่ที่ 71.75 บาท ลบ 4.50 บาท หรือ 5.90% มูลค่าซื้อขายที่ 403.36 ล้านบาท และราคาหุ้น RCL อยู่ที่ 6.65 บาท ลบ 0.40 บาท หรือ 5.67% มูลค่าซื้อขายที่ 9.34 ล้านบาท ขณะที่ดัชนีตลาดหุ้นไทยโดยรวมลบ 2.97%
 
 